Informácia
o  riešení priestorovej situácie Ministerstva výstavby a regionálneho rozvoja SR v Bratislave

Ministerstvo výstavby a regionálneho rozvoja SR (ďalej len „ministerstvo“) sídli na troch rôznych miestach v Bratislave, a to:
•	v budove, ktorá je v správe MPSVR SR na na Špitálskej ulici č. 8, kde sa nachádza  160 kancelárií s 207 zamestnancami,
•	v budove v správe MVRR SR na Lamačskej ulici č. 8, kde sa nachádza 68 kancelárií s 85 zamestnancami,
•	na Dúbravskej ulici v budove Infostatu, kde je prenajatých 11 kancelárií.

Potreba riešiť nevyhovujúce  podmienky pre činnosť kolektívu zamestnancov ministerstva  bola prezentovaná na 99. schôdzi vlády SR dňa 08.09.2004 predložením materiálu s názvom „Návrh riešenia priestorovej situácie Ministerstva výstavby a regionálneho rozvoja SR v Bratislave“, r.č. MVRR SR-2004-8080/26360-5.

Na základe tohto rokovania bola pri tvorbe rozpočtu kapitoly ministerstva na rok 2005 až 2007 nárokovaná požiadavka na 48 až 50 mil. Sk na nájom  prenajatých priestorov. Vzhľadom na to, že limit rozpočtu Ministerstvu financií  SR nedovoľoval zvýšiť rozpočet o celú žiadanú sumu, bola v rámci riešenia priorít pridelená ministerstvu čiastka 21 mil. Sk s tým, že rozdiel bude uplatňovaný z mimorozpočtových prostriedkov v  roku 2005. Túto požiadavku sme uplatnili predložením žiadosti o rozpočtové opatrenie.

V návrhu rozpočtu pre rok 2006 Ministerstvo financií tiež nezahrnulo ministerstvom navrhovanú čiastku nájomného, ale je zvýšené na 43 mil. Sk s tým, že rozdiel sa uplatní z mimorozpočtových prostriedkov.
 
Výber priestorov pre potreby ministerstva bol realizovaný verejnou obchodnou súťažou v súlade s § 281 a násl. Zákona č. 513/2003 Zb. Obchodný zákonník a v súlade s § 2 ods. 5 písm. m) zákona č. 523/2003 Z. z. o verejnom obstarávaní a o  zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

Do verejnej obchodnej súťaže sa prihlásili 4 spoločnosti, a to HB Reavis Group (developer, hlavný dodávateľ a správca prenajímateľa  Apollo Business Center s.r.o.), TriGranit, DBC INVEST a LIKO Bratislava.

Komisia zriadená na vyhodnotenie ponúk  vybrala ako najvhodnejšiu ponuku z hľadiska finančných nárokov  na nájom spoločnosť HB Reavis Group. Zmluva o nájme nebytových priestorov bola uzavretá dňa 19.01.2005 s termínom začatia nájmu 15.03.2005.

Súčasne s procesom uzatvárania zmluvy o nájme a prípravy projektovej dokumentácie bola na ministerstve realizovaná optimalizácia procesov a systému riadenia, z ktorej vyplynulo rozhodnutie o realizácii veľkopriestorových kancelárií.

Na kontrolnom dni v mesiaci marec sa zistilo, že boli realizované úpravy priestorov na 2. nadzemnom podlaží podľa projektovej dokumentácie, ktoré nerešpektovali požiadavku veľkopriestorových kancelárií. Túto úlohu mal zabezpečiť vedúci služobného úradu. 
Na základe uvedeného bol predložený návrh na odvolanie vedúceho služobného úradu a vedúci služobného úradu bol odvolaný z funkcie.

Následne boli zastavené všetky práce a bolo vydané rozhodnutie o prepracovaní projektovej dokumentácie a začali sa práce na demontáži upravených priestorov.

Rokovania o uzavretí dodatku k uzavretej zmluve o nájme kde by bol stanovený nový termín začatia nájmu boli neúspešné a ministerstvo  muselo uhradiť záväzky plynúce z uzavretej zmluvy o nájme.

Proces prípravy novej projektovej dokumentácie posunuli termín skutočného začatia nájmu a aj presťahovania ministerstva o viac ako 2,5 mesiaca.

Riešenie oneskorenia presťahovania ministerstva si vyžiadalo vykonať  práce naviac, ktoré neboli plánované a boli nad rámec uzavretej zmluvy. Bolo tiež zistené, že sa podcenila náročnosť celkového zabezpečenia technického vybavenia ministerstva v nových priestoroch, najmä  v oblasti počítačovej siete a vybavenia telefónnou technikou.

Z uvedených dôvodov ministerstvo muselo prikročiť k riešeniu zabezpečenia zdrojov financovania a preto požiadalo  dňa 12.05.2005 Ministerstvo financií SR o rozpočtové opatrenie, ktorým sa navrhuje vzniklé požiadavky, napríklad na pokrytie nájmu vo výške 19 mil. Sk., vypracovanie novej projektovej dokumentácie vo výške 1,0 mil. Sk, stavebné úpravy na realizáciu presklenia vo veľkopriestorových kanceláriách, ako aj dovybavenia zariadeniami pre spoľahlivú funkčnosť počítačovej a telefónnej siete vo výške 17, 1 mil. Sk.

Ministerstvo navrhuje realizovať rozpočtové opatrenie z mimorozpočtových prostriedkov, ktoré boli získané z likvidácie štátnych podnikov v pôsobnosti ministerstva.

Práce na úprave priestorov ministerstva sú organizované tak, aby   dňa 02.06.2005 boli odovzdané priestory 3. nadzemného podlažia a dňa 06.06.2005 priestory 2. nadzemného podlažia. Termín začatia sťahovania je stanovený na 07.06.2005.